Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO AKCINĖS BENDROVĖS „ROKIŠKIO KOMUNALININKAS“ DIREKTORIAUS 2016 METŲ VEIKLOS ATASKAITAI**

2017 m. balandžio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos 2015 m. kovo 27 d. sprendimu Nr. TS-102 ,,Dėl Rokiškio rajono savivaldybės tarybos veiklos reglamento patvirtinimo“ patvirtinto Rokiškio rajono savivaldybės tarybos veiklos reglamento, 269, 270 punktais, Rokiškio rajono savivaldybės taryba n u s p r e n d ž i a:

Pritarti akcinės bendrovės ,,Rokiškio komunalininkas” direktoriaus 2016 metų veiklos ataskaitai (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Gintautas Rekerta

PRITARTA

Rokiškio rajono savivaldybės tarybos

2017 m. balandžio 28 d. sprendimu Nr. TS-

**AKCINĖS BENDROVĖS ,,ROKIŠKIO KOMUNALININKAS“ DIREKTORIAUS 2016 METŲ VEIKLOS ATASKAITA**

**I. BENDRI DUOMENYS**

Ataskaita parengta už 2016 metus. Visi skaičiai pateikti 2016 m. gruodžio 31 d., jeigu nenurodyta kitaip. Šioje ataskaitoje akcinė bendrovė ,,Rokiškio komunalininkas” dar gali būti vadinama bendrove.

**Pagrindiniai duomenys apie bendrovę**:

Bendrovės pavadinimas – akcinė bendrovė ,,Rokiškio komunalininkas“.

Teisinė forma – akcinė bendrovė.

Įstatinis kapitalas – 1071431,10 Eur.

Įregistravimo data – 1995 m. birželio 7 d.

Įmonės kodas – 173000664.

Buveinės adresas – Nepriklausomybės a. 12A, Rokiškis.

Registras – valstybės įmonė Registrų centras.

Telefono numeris (8 458)71083.

Fakso numeris +37045821382.

Elektroninio pašto adresas administracija@rokom.lt.

Internetinis tinklapis [www.rokom.lt](http://www.rokom.lt).

2016 m. bendrovės įstatinis kapitalas nesikeitė ir sudaro 1071431,10 Eur., tai 369459 paprastos vardinės akcijos. Nominali vienos akcijos vertė – 2,90 Eur.

**Bendrovės akcininka**i:

Pagrindinis bendrovės akcininkas – Rokiškio rajono savivaldybė (323035 akcijos, arba 87,4 proc.);

kiti akcininkai – 42732 akcijos, arba 11,6 proc.;

bendrovės akcijos – 3692 akcijos arba 1 proc.

Bendrovės valdymo organai: valdyba ir bendrovės vadovas – direktorius.

Bendrovės valdyba sudaryta iš septynių narių.

Bendrovės direktorius – Gintautas Rekerta.

**II. DARBUOTOJAI IR DARBO APMOKĖJIMAS**

 Bendrovės vidutinis darbuotojų skaičius – 92. Vidutinis mėnesinis darbuotojų atlyginimas – 683 eurai.

|  |  |  |
| --- | --- | --- |
|  | Darbuotojų skaičius  | Vidutinis mėnesio darbo užmokestis Eur |
| Vadovai | 3 | 1295 |
| Administracija, specialistai | 14 | 908 |
|  Darbininkai | 75 | 625 |
|  Iš viso | 92 | 683 |

**III. TURTAS**

Bendrovės materialųjį turtą sudaro 1155,2 tūkst. Eur vertės ilgalaikis materialus turtas ir 75,7 Eur vertės atsargos.

Ilgalaikį materialųjį turtą sudaro:

|  |  |  |  |  |
| --- | --- | --- | --- | --- |
| Eil.Nr. | Ilgalaikis materialus turtas | Įsigijimo savikaina tūkst. Eur | Nusidėvėjimastūkst. Eur | Likutinė vertė tūkst. Eur |
| 1. | Pastatai, statiniai ir įrenginiai | 677,5 | 182,3 | 495,2 |
| 2. | Transporto priemonės | 748,3 | 572,3 | 176 |
| 3. | Kiti įrengimai | 84,1 | 68,8 | 15,3 |
| 4. | Mašinos ir įrengimai | 1274,2 | 805,5 | 468,7 |
|  | Iš viso: | 2784,1 | 1628,9 | 1155,2 |

**IV. ŪKINĖ VEIKLA, FINANSINIAI VEIKLOS RODIKLIAI**

 Bendrovės veiklos tikslai yra įstatuose numatytos veiklos organizavimas ir vykdymas, siekiant gauti pelno.

 Pagrindines veiklos rūšys 2016 metais:

 atliekų surinkimas ir tvarkymas;

 šilumos gamyba ir tiekimas;

 transporto ir mechanizmų nuoma;

 kelių priežiūra ir remontas;

 pirties paslaugos;

 statybos darbų paslaugos;

 kitos paslaugos.

 Pagrindinių veiklos rūšių pajamų-sąnaudų rodikliai per 2016 metus (tūkst. Eur):

|  |  |
| --- | --- |
| **Pajamos**  | 2074,6 |
| **Sąnaudos iš viso:** | 2050,1 |
|  darbo užmokestis | 640,5 |
|  soc. draudimas | 197,6 |
|  ilg. turto nusidėvėjimas | 183 |
|  medžiagos, ats. dalys | 186,3 |
|  kuras | 328 |
|  elektra | 16,1 |
|  vanduo | 6,8 |
|  šilumos energija | 7,9 |
|  mokesčiai | 15,9 |
|  kitos sąnaudos | 284,2 |
| administracinės sąnaudos | 183,8 |
| **Veiklos rezultatas** | 24,5 |

 Per 2016 m. bendrovė gavo iš viso 2074,6 tūkst. Eur pajamų, patyrė 2050,1 tūkst. Eur sąnaudų. 2015 metais buvo 1976,4 tūkst. Eur pajamų. 2016 metais veiklos pajamos padidėjo 95 tūkst. Eur, arba 5 procentais. Bendrovės veiklos rezultatas 2016 metais – 24,5 tūkst. Eur pelno. Virš 50 procentų bendrovės pajamų yra iš komercinės veiklos.

 Dėl nelaimėtų Rokiškio miesto priežiūros darbų, bendrovė neteko apie 9 procentų pajamų (118,9 tūkst. Eur – miesto tvarkymo darbai ir 60 tūkst. Eur – lietaus kanalizacijos priežiūra). Pakankamas veiklų išskaidymas, aktyvus dalyvavimas viešuosiuose konkursuose leido amortizuoti šią netektį, padidinant pajamas iš kitų veiklų.

 Pajamos iš atliekų išvežimo gyventojams per 2016 metus padidėjo 2,5 tūkst. Eur. Dėl didesnio rūšiavimo pajamos už atliekų išvežimą organizacijoms sumažėjo 8,5 tūkst. Eur. Šiai dienai pastebimas klientų pageidavimas keisti konteinerius į mažesnės talpos. Bendrovė dalyvauja Pakuočių atliekų surinkimo iš gyventojų namų priemonių (konteinerių) įsigijimo projekte ir bus pradėtas 2000 vnt. 240 litrų talpos pakuočių atliekų surinkimo konteinerių pirkimas. Konteinerių pirkimas vyks už bendrovės lėšas. Pinigai bus atgauti po ketverių metų.

 Didiname kuro ruošimo šilumos ūkio poreikiams apimtis. Savo jėgomis per 2016 metus pagaminome 1362 erdmetrius medžio skiedros. Atnaujinome 150 metrų šiluminių trasų Obeliuose.

 Pajamos iš mechanizmų nuomos ir pervežimo paslaugų padidėjo 11 procentų.

 Bendrovė dalyvauja įvairių paslaugų ir darbų viešuose pirkimų konkursuose. Viešųjų pirkimų pagrindu sudarytos sutartys su Rokiškio rajono savivaldybės administracija dėl automobilių stovėjimo aikštelės Taikos g. 15 (Ąžuoliukas) įrengimo, Rokiškio miesto gatvių, šaligatvių, dviračių takų ir aikščių priežiūros darbams žiemos sezono metu, 7 sutartys melioracijos statinių priežiūros (griovių šlaitų šienavimo) darbų. Sudarytos sutartys su VĮ ,,Panevėžio regiono keliai“ dėl administracinio pastato remonto, su Obelių vaikų globos namais – dėl pastato pritaikymo šeimynos gyvenimui, su Kamajų bendruomene – dėl automobilių stovėjimo aikštelės prie vaikų darželio įrengimo. Remontuojame daugiabučių namų laiptines.

 Statybos ir kelių priežiūros darbų 2016 metais pagal sudarytas sutartis atlikta už 336 tūkst. Eur. Dalis statybininkų žiemos sezono metu buvo įdarbinti kūrikais, esant sniegui, lapų tvarkymo metu padėjo tvarkyti prižiūrimų namų teritorijas, tvarkė sandėlius, pritaikydami juos atliekų sandėliavimui, gamino medžio skiedrą katilinių kūrenimui.

 Bendrovė per 2016 metus valstybei sumokėjo mokesčių tūkst. Eur:

|  |  |  |  |  |  |  |
| --- | --- | --- | --- | --- | --- | --- |
| Gyventojų pajamų mokesčio | Pridėtinės vertės mokesčio | Žemės nuomos mokesčio | Nekilnojamojo turto mokesčio | Socialinio draudimo mokesčio | Kitų mokesčių | Iš viso |
| 89,6 | 204,1 | 1,8 | 5 | 302,7 | 7,9 | 611,1 |

**V.VEIKLOS PLANAI IR PROGNOZĖS**

 Tikslas 2017 metais – plėsti teikiamų paslaugų apimtis bei rūšis, baigti AB Rokiškio butų ūkio prijungimo procedūras.

 Atliekų surinkimas ir tvarkymas: dalyvauti viešuose konkursuose atliekų surinkimui. Aktyvinti antrinių žaliavų surinkimą.

 Prisitaikyti prie šilumos suvartojimo poreikio mažėjimo, didinti kuro gamybą patiems, mažinant medžio skiedros gamybos savikainą. Tęsti katilinių šilumos tiekimo trasų atnaujinimo darbus, diegti technines priemones, didinančias šilumos gamybos efektyvumą.

 Didinti transporto panaudojimo efektyvumą, mažinant pravažiavimus be krovinio, tobulinti krovinių gabenimo logistiką, pervežimų skaičių, teikti daugiau ir įvairesnių logistikos paslaugų. Didinti mažosios technikos panaudojimo galimybes, teikiant paslaugas gyventojams, įmonėms.

 Dalyvauti statybos bei kitų paslaugų viešuosiuose pirkimų konkursuose. Teikti gyventojams bei įmonėms įvairesnes statybos ar kitų darbų paslaugas.

 Investuoti į technikos atnaujinimą. Plėsti paslaugų gyventojams teikimą.

 Aktyviai tęsti paieškas įmonės pastatų bei teritorijos pardavimui arba nuomai. Išanalizuoti įmonės administracijos perkėlimą į pirties pastatą, jį renovuojant. Efektyvinti vaistų sandėlių teritorijos panaudojimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Rokiškio rajono savivaldybės tarybai**

**SPRENDIMO PROJEKTO ,,DĖL PRITARIMO AKCINĖS BENDROVĖS „ROKIŠKIO KOMUNALININKAS“ 2016 METŲ DIREKTORIAUS VEIKLOS ATASKAITAI“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Kaip yra numatyta Lietuvos Respublikos vietos savivaldos įstatyme ir Rokiškio rajono savivaldybės tarybos veiklos reglamente, teikiama tarybai svarstyti bendrovės direktoriaus veiklos ataskaita.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas ir Rokiškio rajono savivaldybės tarybos veiklos reglamentas.

**Sprendimo projekto esmė.**

Lietuvos Respublikos vietos savivaldos įstatymo 16 straipsnio 2 dalies 19 punkte, Rokiškio rajono savivaldybės tarybos 2015 m. kovo 27d. sprendimu Nr. TS-102 patvirtintame Rokiškio rajono savivaldybės tarybos veiklos reglamente numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Dėl to teikiama tarybai AB ,,Rokiškio komunalininkas”, kurioje 87,4 proc. akcijų priklauso Rokiškio rajono savivaldybei, direktoriaus 2016 metų veiklos ataskaita. Ataskaitoje pateikti duomenys apie bendrovę, darbuotojus, jų darbo apmokėjimą, turtą, bendrovės ūkinę veiklą, finansinius rodiklius, bendrovės veiklos planai.

**Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų.

**neigiamos** – nebus.

**Kokia sprendimo nauda Rokiškio rajono gyventojams.**

Direktoriaus ataskaita yra vieša ir Rokiškio rajono savivaldybės gyventojai gali susipažinti su bendrovės veikla, teikiamomis paslaugomis ir teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja J.Bražionienė